ዋልያዎቹና ሉሲዎቹ ጥሪ ተደርጎላቸዋል
የኢትዮጵያ ወንዶች ብሔራዊ ቡድን (ዋልያዎቹ) እንዲሁም የሴቶች ብሔራዊ ቡድን (ሉሲዎቹ) በቅርቡ ለሚያደርጉት ዓለም አቀፍ ጨዋታዎች በአሰልጣኞቻቸው ጥሪ ተደርጎላቸዋል። የዋልያዎቹ አሰልጣኝ ኢንስትራክተር አብርሃም መብራቱ በሕዳር መጀመሪያ ለ2021 የአፍሪካ ዋንጫ ማጣሪያ ጨዋታዎች ሃያ አምስት ተጫዋቾችን ጠርተዋል። አሰልጣኙ በቅርቡ በዓለም ዋንጫና በቻን ማጣሪያ ጨዋታዎች ሽንፈት ከገጠመው ስብሰባቸው መካከል በግብፅ የሚጫወተው ኡመድ ኡኩሪን ጨምሮ ስድስት ተጫዋቾችን ቀንሰዋል። በምትኩም ሌሎች ስድስት ተጫዋቾችን ወደ ቡድኑ ጠርተዋል። አዲስ ጥሪ ከተደረገላቸው ተጫዋቾች መካከል የኢትዮጵያ ቡናው አስራት ቱንጆ ለመጀመሪያ ጊዜ ብሔራዊ ቡድኑን የተቀላቀለ ሲሆን በቅርቡ ሐድያ ሆሳዕናን የተቀላቀለው ይሁን እንደሻው 2008 ኢትዮጵያ ካስተናገደችው የሴካፋ ዋንጫ ወዲህ ለመጀመሪያ ጊዜ ወደ ብሔራዊ ቡድን ተጠርቷል። ለ2021 የካሜሩን አፍሪካ ዋንጫ የማጣሪያ ጨዋታ ከማዳጋስካርና ኮትዲቯ ጋር በቀናት ልዩነት በኅዳር ወር መጀመሪያ የሚያደርጉት ዋልያዎቹ ከሰኞ ጀምሮ በመቖለ ዝግጅት ማ ድረግ ይጀምራሉ። የኢትዮጵያ ብሔራዊ ቡድን ለ2021 የአፍሪካ ዋንጫ ለማለፍ በምድብ አስራ አንድ ከማዳጋስካር፣ኮትዲቯርና ኒጄር ጋር መደልደሉ ይታወሳል። የመጀመሪያ ጨዋታውን ከማዳጋስካር ካካሄደ በኋላ በቀናት ልዩነት በአፍሪካ እግር ኳስ ትልቅ ደረጃ ያላትን ኮትዲቯርን ይገጥማል። በአሰልጣኝ አብርሃም መብራቱ የሚመሩት ዋልያዎቹ ከአሰልጣኙ ጋር ባለፉት አንድ ዓመታት በላይ 12 ጨዋታ አድርገው በ 4ቱ ሽንፈት ሲገጥማቸው በ4 ጨዋታዎች አቻ ተለያይተው 3ቱን በድል አጠናቀዋል። ዋልያዎቹ ባለፉት 5 ተከታታይ ጨዋታዎች ያስቆጠሩት ግብ አንድ ብቻ ሲሆን የአሸናፊነት ብቃታቸው 25 በመቶ ነው። 41 በመቶ አቻ የመለያየት ሪከርድ ሲያዙ 33ነጥብ 34 በመቶ የሽንፈት ጉዞ እንደነበራቸው ስታትስቲካዊ መረጃዎች ይጠቁማሉ። የዋልያዎቹ ከአንድ ዓመት በላይ ያደረጉት ጉዞ ከውጤቱ በበለጠ በአጨዋወት ስልት ረገድ አሰልጣኙ የጀመሩት ግልፅ ሃሳብ አለመኖሩ በቀጣዩ አፍሪካ ዋንጫ ጠንካራ ተፎካካሪዎችን ለማለፋቸው ስጋት ፈጥሯል። ይህ በእንዲህ እንዳለ የሴቶች ብሔራዊ ቡድን ሉሲዎቹ አዲስ አሰልጣኝ ብርሃኑ ግዛው ለሃያ አራት ተጫዋቾች ጥሪ ማድረጋቸው ታውቋል። ሉሲዎቹ በታንዛኒያ አዘጋጅነት ለሚካሄደው የምስራቅና መካከለኛው አፍሪካ የሴቶች ዋንጫ (ሴካፋ) እንዲሁም ለ2020 የአፍሪካ ዋንጫ ለማለፍ ከቀናት በፊት አዲስ አሰልጣኝ እንደተቀጠረላቸው ይታወሳል። ሉሲዎቹ ከበጀት እጥረት ጋር በተያያዘ ሴካፋ ላይ ላይወዳደሩ ይችላሉ የሚል ስጋት ተፈጥሮ የነበረ ቢሆንም ከእሁድ ጀምረው በኢትዮጵያ ሆቴል ተቀምጠው ዝግጅት እንደሚያደርጉ ታውቋል ። አሰልጣኝ ብርሃኑ እኤአ በ2012 ኢኳቶሪያል ጊኒ ባዘጋጀችው የሴቶች የአፍሪካ ዋንጫ ሉሲዎቹን ማብቃት የቻለ ሲሆን በፕሪሜር ሊጉ ለሶስት ተከታታይ ዓመት ኮከብ አሰልጣኝ ሆኖ መሸለሙ ይታወሳል ። የኢትዮጵያ የሴቶች ብሔራዊ ቡድን ዋና አሰልጣኝ በመሆን ውጤታማ ጉዞ ላይ የነበረችው አሰልጣኝ ሠላም ዘርዓይ ካፍ ባቀረበላት ጥያቄ መሰረት የሴቶች የኤሊት ኢንስትራክተር ኮርስ ለመውሰድ ወደ ግብጽ ሰሞኑን ከመጓዟ ጋር ተያይዞ ነው ፌዴሬሽኑ የአሰልጣኝ ለውጥ ያደረገው። የሴካፋ ሴቶች ዋንጫ በታንዛኒያ አስተናጋጅነት በህዳር ወር ይደረጋል። አዘጋጆቹም የምድብ ድልድሉን ይፋ ማድረጋቸው ይታወቃል። በዚህም መሰረት በምድብ ‹‹ሀ›› ታንዛኒያ፣ ብሩንዲ፣ ዛንዚባር እና ደቡብ ሱዳን ተደልድለዋል። በምድብ ‹‹ለ›› ኬንያ፣ ዩጋንዳ፣ ኢትዮጵያና ጅቡቲ ይገናኛሉ። ውድድሩ ከኅዳር 4-13 ድረስ በቻማዚ ስታዲየም የሚደረግ ሲሆን ዓርብ ኅዳር 5 ቀን 2012 ዓም ኢትዮጵያ የመጀመሪያውን ጨዋታ ከኬንያ ጋር ታደርጋለች። በምድብ ድልድሉ ከሉሲዎቹ ጋር የመጀመሪያ ጨዋታቸውን የሚያደርጉት የኬንያ ሴት እግር ኳስ ብሔራዊ ቡድን አባላት በገንዘብ እጥረት ምክንያት በውድድሩ ለመሳተፍ የአገሪቱ መንግሥት የገንዘብ ድጎማ የማያደርግላቸው ከሆነ እራሳቸውን እንደሚያገሉ ከትናንት በስቲያ መግለፃቸው ይታወሳል። አዲስ ዘመን ጥቅምት20/2012 ቦጋለ አበበ